Unionin tuomioistuimen määräys (yhdeksäs jaosto) 22.4.2021 – British Airways

(asia C-592/20)

Ennakkoratkaisupyyntö – Unionin tuomioistuimen työjärjestyksen 99 artikla – Lentoliikenne – Asetus (EY) N:o 261/2004 – 2 artiklan b alakohta ja 7 artiklan 1 kohta – Korvaus tilanteessa, jossa lennon, johon liittyy jatkolento, saapuminen lopulliseen määräpaikkaan viivästyy pitkäaikaisesti – Lento, johon liittyy jatkolento ja joka käsittää useita lento-osuuksia – Yksi ainoa varaus – Muun kuin sen lentoliikenteen harjoittajan, jolle yksi ainoa varaus on tehty, peruuttama lento-osuus – Lennosta vastaava lentoliikenteen harjoittaja – Korvauksen määrän määrittämiseksi huomioon otettava lennon pituus

1. Liikenne – Lentoliikenne – Asetus N:o 261/2004 – Matkustajille annettava korvaus ja apu – Lennosta vastaava lentoliikenteen harjoittaja – Käsite – Lentoliikenteen harjoittaja, jolla ei ole sopimusta asianomaisen matkustajan kanssa ja joka on peruuttanut lento-osuuden, josta se vastasi kyseisen sopimuksen kohteena olevan lennon, johon liittyy jatkolento, yhteydessä, kuuluu käsitteen soveltamisalaan (Euroopan parlamentin ja neuvoston asetuksen N:o 261/2004 2 artiklan b alakohta ja 3 artiklan 5 kohdan toinen virke) (ks. 22, 24 ja 26–28 kohta)

2. Liikenne – Lentoliikenne – Asetus N:o 261/2004 – Matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevat yhteiset säännöt – Oikeus korvaukseen viivästystilanteessa – Yhteen ainoaan varaukseen perustuva lento, johon liittyy jatkolento ja joka muodostuu eri lentoliikenteen harjoittajien suorittamista kahdesta lennosta – Pitkäaikainen viivästyminen, joka johtuu jälkimmäisen lennon, josta vastasi lentoliikenteen harjoittaja, joka ei ole tehnyt kuljetussopimusta, peruuttamisesta – Matkustajan, jota viivästys koskee, mahdollisuus nostaa vahingonkorvauskanne tätä harjoittajaa vastaan – Korvauksen määrän laskeminen – Huomioon otettava lennon pituus – Lennon kokonaispituuden huomioon ottaminen ensimmäisen lennon lähtöpaikasta lopulliseen määräpaikkaan asti (Euroopan parlamentin ja neuvoston asetuksen N:o 261/2004 2 artiklan b alakohta ja 7 artiklan 1 kohta) (ks. 29, 32, 33, 35 ja 36 kohta sekä tuomiolauselma)

Ratkaisu

Matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevista yhteisistä säännöistä sekä asetuksen (ETY) N:o 295/91 kumoamisesta 11.2.2004 annetun Euroopan parlamentin ja neuvoston asetuksen (EY) N:o 261/2004 2 artiklan b alakohtaa ja 7 artiklan 1 kohtaa on tulkittava siten, että kun on kyse yhteen ainoaan varaukseen perustuvasta lennosta, johon liittyy jatkolento, eli kahdesta lento-osuudesta muodostuvasta lennosta, lentomatkustaja, joka on saapunut lopulliseen määräpaikkaansa vähintään kolme tuntia myöhässä sen vuoksi, että jälkimmäinen lento, josta vastasi muu lentoliikenteen harjoittaja kuin se, jonka kanssa kyseinen matkustaja on tehnyt kuljetussopimuksen, on peruttu, voi nostaa kyseisen asetuksen 7 artiklan 1 kohtaan perustuvan vahingonkorvauskanteensa viimeksi mainittua lentoliikenteen harjoittajaa vastaan ja vaatia tätä maksamaan kyseisessä säännöksessä tarkoitetun korvauksen, jonka määrä määritetään kyseisen lennon, johon liittyy jatkolento, ensimmäisen lento-osuuden lähtöpaikan ja toisen lento-osuuden määräpaikan välisen kokonaisetäisyyden perusteella.